[pic] | COMISIA COMUNITĂŢILOR EUROPENE |

Bruxelles, 8.5.2008

COM(2008) 245 final

RAPORTUL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

Raport de evaluare finală privind punerea în aplicare și rezultatele programelor MEDIA Plus și MEDIA-Formare (2001-2006)

RAPORTUL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR

Raport de evaluare finală privind punerea în aplicare și rezultatele programelor MEDIA Plus și MEDIA-Formare (2001-2006)

INTRODUCERE

Programele MEDIA Plus și MEDIA-Formare au fost instituite prin două decizii:

- Decizia 2000/821/CE a Consiliului din 20 decembrie 2000 privind punerea în aplicare a unui program de încurajare a dezvoltării, distribuirii și promovării de producții audiovizuale europene (MEDIA Plus – dezvoltare, distribuire și promovare)

- Decizia nr. 163/2001/CE a Parlamentului European și a Consiliului din 19 ianuarie 2001 privind punerea în aplicare a unui program de formare profesională pentru profesioniștii din industria europeană de programe audiovizuale (MEDIA-Formare).

Perioada de derulare a programelor MEDIA Plus și MEDIA-Formare s-a stabilit inițial pentru 2001-2005. Cu toate acestea, pentru a alinia durata programelor MEDIA la cea a perspectivelor financiare, perioada s-a prelungit până la data de 31 decembrie 2006[1].

Programele MEDIA Plus și MEDIA-Formare au urmat programelor MEDIA II (1996-2000) și MEDIA I (1991-1995). Obiectivul comun al acestora era ameliorarea structurală a competitivității industriei audiovizuale europene. Obiectivele programelor MEDIA Plus și MEDIA-Formare erau: sporirea competitivității industriei audiovizuale europene, reechilibrarea diferențelor dintre piețe și favorizarea circulației producțiilor în afara țării de origine a acestora.

Pe parcursul perioadei de referință, zece noi state membre s-au alăturat Uniunii Europene la data de 1 mai 2004, apoi au fost integrate și alte state în curs de aderare. Programul MEDIA 2007[2] a urmat programelor MEDIA Plus și MEDIA-Formare la data de 1 ianuarie 2007.

În 2003, programele MEDIA Plus și MEDIA-Formare au făcut obiectul unei evaluări intermediare ale cărei rezultate au fost comunicate de Comisie în raportul din 24 noiembrie 2003[3]. În urma recomandărilor acestei evaluări precum și pentru a ține seama de evoluția necesităților profesioniștilor și de modificările pieței, s-au realizat anumite ajustări care nu au necesitat modificarea bazei juridice.

Obiectivul prezentului raport este de a evalua rezultatele programelor MEDIA Plus și MEDIA-Formare în conformitate cu articolul 12 alineatul (3) din Decizia 2000/821/CE și cu articolul 9 alineatul (4) din Decizia 163/2001/CE. Prezentul raport se referă la perioada 1 ianuarie 2001–31 decembrie 2006 și se bazează pe concluziile evaluărilor intermediare[4] și finale ale programelor MEDIA Plus și MEDIA-Formare[5].

DIFICULTă Ț I CONJUNCTURALE Ș I STRUCTURALE

Provocări conjuncturale

Ar trebui amintit că programele MEDIA Plus și MEDIA-Formare au fost puse în aplicare într-un context economic îngrijorător. În cursul perioadei evaluate, cea mai mare provocare pentru programul MEDIA a fost aderarea celor zece noi state membre. Această extindere a accentuat eterogenitatea pieței europene. Capacitățile de investiție și ajutoarele publice sunt mai reduse în aceste țări decât în restul Europei.

O mare provocare este și dezvoltarea rapidă a noilor tehnologii, în special a celor digitale. În acest domeniu, situația distribuției cinematografice europene devine îngrijorătoare. Filme pe suport digital există, dar filmele europene sunt prea puțin prezente pe platformele de difuzare digitală.

Probleme structurale

O piață internă extinsă a cărei funcționare rămâne imperfectă

Piața europeană a audiovizualului se caracterizează printr-o fragmentare foarte puternică. Această fragmentare se datorează în special diversității lingvistice și culturale a diferitelor state. Această diversitate este, cu siguranță, o sursă de independență și de bogăție culturală, dar afectează circulația producțiilor non-naționale și împiedică industria europeană să câștige cote de piață. Fragmentarea atrage după sine în special:

- dificultăți structurale în ceea ce privește circulația transfrontalieră a producțiilor. Circulația insuficientă a producțiilor europene non-naționale constituie principalul simptom al dificultăților structurale întâmpinate de sectorul audiovizual european;

- o divizare între țările cu capacitate redusă de producție și/sau cu o arie lingvistică și geografică restrânsă[6], și țările a căror capacitate de producție este superioară[7];

- competitivitatea redusă în sectorul distribuției.

Sectorul producției, de asemenea, rămâne foarte fragmentat. Acesta este format din mici structuri puțin integrate a căror supraviețuire este încă precară.

O industrie care depune încă mari eforturi pentru a face față neajunsurilor

Lipsa de formare a profesioniștilor europeni în sectorul audiovizualului are drept consecință absența unei strategii de afaceri la scară europeană, esențială pentru introducerea noilor tehnologii.

În etapele preliminare, industria audiovizuală europeană pune la dispoziție prea puține mijloace pentru dezvoltarea proiectelor (redactare, organizare financiară și stabilire a planului de comercializare). Însă această etapă este de importanță majoră pentru calitatea și pentru potențialul de export al producțiilor.

În etapele ulterioare, sectorul distribuției rămâne fragmentat din considerente naționale. Astfel, acesta devine mai puțin competitiv, atât pe piața mondială, cât și pe piața europeană.

REZULTATELE EVALUăRII PROGRAMELOR MEDIA PLUS Ș I MEDIA-FORMARE ÎN CEEA CE PRIVE Ș TE PERIOADA 2001-2006

Concluzii generale privind perioada 2001-2006

1. În ansamblu, programul a rămas pertinent pe parcursul acestei perioade datorită unui bun diagnostic inițial și reînnoirii metodelor. Domeniile în care profesioniștii nu sunt în totalitate satisfăcuți se referă la o foarte mică parte din buget și la unele necesități în curs de definire.

2. Incompatibilitățile observate între ritmul administrativ (selecție, încheiere de contracte, plăți) și cel economic din sectorul audiovizualului pot determina riscuri și potențiale tensiuni în cadrul companiilor[8]. Costurile de acces, adesea prea mari pentru IMM-uri, rămân totuși suportabile pentru beneficiari.

3. Principalele mecanisme ale programului MEDIA contribuie eficient la consolidarea competențelor (Formare), la dezvoltarea dimensiunii europene a producțiilor încă din faza de preproducție (Dezvoltare), la ameliorarea competitivității sectorului (în special sectorul Distribuție, prin reducerea riscurilor și consolidarea capacităților financiare ale beneficiarilor) și la circulația transnațională a producțiilor (Distribuție și Promovare).

4. Efectele impalpabile ale programului MEDIA (consolidarea competențelor, familiarizarea cu piața, înființarea unor rețele) reprezintă un impact durabil si care permite o structurare la nivelul întregului sector.

5. Efectele programului asupra finanțării producțiilor și a circulației transnaționale depind în mod direct de continuarea finanțării din fondurile europene.

Linii de acțiune care consolidează în mod eficient competitivitatea sectorului audiovizual european.

6. Programul MEDIA- Formare contribuie efectiv la consolidarea competențelor în sectorul audiovizual european. Acest program contribuie, de asemenea, la înființarea unor rețele capabile de a favoriza competitivitatea sectorului pe termen lung.

7. MEDIA Dezvoltare permite producătorilor independenți să își consolideze competitivitatea pe piața europeană și să încurajeze circulația transnațională a producțiilor lor. Contribuțiile programului MEDIA sunt numeroase: o mai bună elaborare a proiectelor, ameliorarea planurilor de finanțare, limitarea riscurilor financiare, consolidarea investițiilor destinate dezvoltării producțiilor, introducerea unei dimensiuni europene a producțiilor susținute precum și la nivelul întregului sector.

8. MEDIA Distribuție consolidează capacitățile financiare ale distribuitorilor și limitează riscurile legate de investiții. Acest aspect vizează o tot mai multe filme europene non-naționale și contribuie la libera lor circulație.

9. MEDIA Promovare sprijină cu succes manifestările comerciale și festivalurile. Acest lucru contribuie la consolidarea contactelor și la constituirea unor rețele de profesioniști ai audiovizualului european.

10. Programul MEDIA consolidează promovarea și proiecția filmelor europene în rândul profesioniștilor și al marelui public, asigurând prezența masivă a acestora în cadrul festivalurilor .

Mecanisme de reechilibrare a piețelor care contribuie la integrarea noilor state membre

Pentru a-și pune în aplicare planul de integrare a noilor state membre, programul MEDIA a pornit de la conceptul deja existent de „țări cu o capacitate redusă de producție sau cu o arie geografică și/sau lingvistică redusă”. Mecanismele de reechilibrare a piețelor reprezintă un aspect specific al programului MEDIA

11. Criteriile de selecție au facilitat accesul la program al proiectelor provenind din „țări cu o capacitate redusă de producție” și în special din noile state membre; astfel, programul MEDIA a reușit, în scurt timp, să favorizeze participarea profesioniștilor din aceste state.

12. Acest program le permite țărilor „cu o capacitate redusă de producție” să acceadă la o cotă de finanțare superioară cotei lor relative de piață.

13. Foarte probabil, programul MEDIA a contribuit la creșterea constantă a ofertei de filme non-naționale înregistrată de noile state membre de la intrarea lor în program. Această creștere se produce în detrimentul cotei de piață a filmelor americane (care constituie marea majoritate), nu al filmelor locale.

14. Criteriile de discriminare pozitivă, care stimulează profesioniștii din cele mai mari țări producătoare să se asocieze cu noi parteneri din noile state membre, au favorizat efectiv cea mai bună integrare a acestora din urmă și a producțiilor lor în rețelele și circuitele europene de distribuție.

O rețea eficientă de MEDIA Desks a cărei potențial poate fi dezvoltat în continuare

Mecanismul descentralizat al programului MEDIA reprezintă un instrument eficient pentru dezvoltarea cunoștințelor în legătură cu programul și pentru oferirea de asistență profesioniștilor, eficacitatea lor reală părând să depindă foarte mult de persoanele responsabile.

15. MEDIA Desks (birourile MEDIA) au un dublu rol, fiind centre de informare pentru profesioniști și oferind asistență beneficiarilor. Rolul predominant variază de la un birou la altul, cele mai vechi favorizând în general oferirea asistenței.

16. Birourile pot avea un efect important asupra bunei utilizări a programului MEDIA în „țările cu o capacitate redusă de producție” și în special în noile state membre, datorită eforturilor pedagogice depuse.

17. Dimensiunea rețelei de MEDIA Desks deține un potențial intrinsec, în special în ceea ce privește partajarea informațiilor, schimburile de bune practici sau contribuția la schimburile transfrontaliere. În prezent, în absența unei mai bune structurări a rețelei și a instrumentelor acesteia, schimburile rămân în mod esențial bilaterale.

18. Absența unui sistem unificat de măsurare a performanțelor birourilor și antenelor îngreunează estimarea eficacității acestora.

Efecte calitative durabile, alte efecte rămânând dependente de programul MEDIA

Cele mai importante efecte durabile ale programului sunt de ordin calitativ: consolidarea competențelor, a rețelelor, a colaborărilor, cunoașterea pieței, prezența pe piețele internaționale.

Cu toate acestea, alte efecte importante, precum creșterea circulației transnaționale a producțiilor, depind încă foarte mult de intervenția europeană. Într-adevăr, întreruperea sprijinului ar putea duce la dispariția anumitor activități de formare, la reducerea circulației transnaționale a producțiilor și a investițiilor în producții provenite din țările cu o capacitate redusă de producție, pentru care MEDIA reprezintă un factor esențial de finanțare.

RECOMANDăRI Ș I MăSURI DE MONITORIZARE

Recomandări de bază

Continuarea efortului de adaptare la piață.

Este necesar să se ia măsuri în vederea:

19. conservării capacității de adaptare a programului și a modalităților de intervenție la necesitățile sectorului;

20. elaborarea unor mijloace de anticipare a evoluțiilor sectorului (studii sectoriale, contacte directe permanente cu profesioniștii, consultarea unor experți);

21. elaborarea unui sistem de indicatori de monitorizare a performanțelor programului și de supraveghere a pieței.

Adaptarea planului de acțiuni la constrângerile cu care se confruntă utilizatorii

22. regândirea și simplificarea procedurilor de acces la program;

23. adaptarea metodelor de intervenție la caracterul temporal al sectorului;

24. concentrarea resurselor umane și organizaționale ale programului MEDIA în direcția oferirii de asistență beneficiarilor și a monitorizării proiectelor.

O mai bună exploatare a potențialului rețelei de MEDIA Desks și antene

Este necesar să se ia masuri pentru:

25. elaborarea unui instrument de măsurare a performanței;

26. dotarea birourilor MEDIA și antenelor cu instrumente și resurse eficiente.

Reanalizarea obiectivelor și modalităților mecanismelor de reechilibrare a pieței în scopul consolidării pertinenței și eficienței acestora

Este necesar să se ia masuri pentru:

27. menținerea efortului depus până acum în direcția reechilibrării piețelor;

28. aprofundarea analizei strategice a obiectivelor urmărite în cadrul politicii de reechilibrare a piețelor, precum și a rezultatelor care urmează să fie obținute la finalul programului MEDIA 2007;

29. revizuirea pentru nivelele geografice pertinente (eliminarea nivelului regional, noi categorii de țări) pentru anumite linii de acțiune (în special distribuție selectivă, distribuție automată, agent de vânzări).

Măsuri principale

Măsuri puse deja în aplicare

În urma celei de-a doua evaluări intermediare, s-au pus deja în aplicare soluții la recomandările operaționale, în special în ceea ce privește simplificarea anumitor proceduri și integrarea aspectului tehnologic în ansamblul programului. Astfel, noul program MEDIA 2007 ține în totalitate cont de integrarea noilor tehnologii și permite întreprinderea unor acțiuni specifice de sprijinire a distribuției online a producțiilor audiovizuale europene și a proiecției digitale. De asemenea, mecanismele de reechilibrare a piețelor sunt integrate în toate liniile de acțiune.

În scopul adaptării planului de acțiuni la constrângerile cu care se confruntă utilizatorii acestui program și al concentrării resurselor în direcția oferirii de asistență beneficiarilor și a monitorizării proiectelor, crearea Agenției executive a dus la îmbunătățiri concrete, în special datorită, eficientizării modului de administrare. S-au constatat progrese în special în ceea ce privește procesul de selecție a proiectelor, gestionarea contractelor, termenele de plată și contactul cu beneficiarii.

În plus, noile orientări publicate în 2007 pentru anumite linii de acțiune ale programului simplifică deja anumite modalități de acces la program, urmând exemplul noilor orientări pentru acțiunea „dezvoltare”. Aceste schimbări simplifică criteriile de selecție a proiectelor și fac documentele mai ușor de citit (orientări și formulare), facilitând astfel accesul profesioniștilor la sprijinul pentru dezvoltare.

În ceea ce privește capacitatea de anticipare a evoluțiilor din sector, în cadrul comitetului MEDIA s-a instituit un grup de lucru al cărui obiectiv este elaborarea unui sistem de indici.

Pentru a adapta mai bine programul la necesitățile pieței, s-au stabilit noi acțiuni în cadrul programului MEDIA 2007:

- În vederea omogenizării activităților inițiale de formare , s-a publicat o nouă cerere de propuneri pentru „formarea inițială” care urmărește încurajarea cooperării între școlile de cinematografie și alte instituții de învățământ superior în scopul formării tinerilor studenți europeni.

- Tehnologiile digitale au făcut mai accesibile producțiile audiovizuale europene în afara țării de origine a acestora, datorită unor noi mijloace de difuzare a conținutului audiovizual. Având în vedere faptul că, în cazul industriei audiovizuale europene, competitivitatea va depinde foarte mult de capacitatea acesteia de adaptare la noile tehnologii, în special în ceea ce privește distribuția, s-a creat o nouă linie de acțiune pentru sprijinirea distribuției online a producțiilor audiovizuale europene. Obiectivul liniei „Video la cerere și Distribuție cinematografică digitală” este de a conserva și de a spori diversitatea culturală și lingvistică europeană, precum și patrimoniul cinematografic și audiovizual european, de a garanta accesibilitatea acestuia pentru public, de a promova dialogul intercultural, de a spori circulația și vizibilitatea producțiilor și de a consolida competitivitatea sectorului audiovizual în cadrul unei piețe europene deschise și competitive, favorabile ocupării forței de muncă.

- A fost lansată o cerere specifică de propuneri destinată elaborării producțiilor interactive pe suport online sau off-line , adaptată exigențelor specifice ale acestei noi forme de creație.

- Sistemele de ajutoare pentru distribuție au fost adaptate pentru a viza mai mult producțiile cu buget mediu, dar cu un înalt potențial comercial, mai dependente de ajutoarele MEDIA în ceea ce privește difuzarea lor transnațională decât filmele cu buget mare. De asemenea, procentul din ajutoarele automate pentru distribuția bazată pe vânzarea de bilete a fost consolidat pentru primele bilete vândute, având în vedere faptul că acestea reprezintă un cost mai important pentru distribuitor în momentul lansării unui film pe piața sa națională. Obiectivul acestei reforme este de a dinamiza piața și de a încuraja asumarea riscurilor comerciale.

Măsurile în curs de elaborare

În cadrul Comisiei, are loc o analiză în vederea exploatării la maximum a potențialului rețelei de MEDIA Desks și antene prin elaborarea unor instrumente și resurse mai eficiente și prin crearea unor site-uri de internet naționale unice.

În ceea ce privește accesul la finanțare și în scopul de a completa acțiunea i2i pentru a răspunde unei necesități mai vaste a industriei, este în curs de elaborare un sistem cu efect de pârghie asupra accesului producătorilor la finanțare . Acest sistem va permite producătorilor și distribuitorilor să acceadă mai ușor la capitalul privat.

CONCLUZIE

Evaluările intermediare și evaluarea finală a programelor MEDIA Plus și MEDIA-Formare confirmă rezultatele pozitive ale acțiunilor din cadrul acestora vizând sectorul audiovizual european. Aceste evaluări reafirmă atât pertinența obiectivelor programului, cât și eficiența acțiunilor de sporire a competitivității sectorului și de promovare a diversității culturale din cadrul acestuia. În plus, evaluările confirmă faptul că acțiunea comunitară aduce o adevărată valoare adăugată în comparație cu intervențiile naționale. Efectele programului MEDIA sunt reale, fiind de asemenea durabile în anumite cazuri, în special în ceea ce privește sporirea competitivității.

Cu toate acestea, unele dintre efectele cele mai importante ale programului MEDIA (consolidarea competențelor și a circulației transnaționale a producțiilor, de exemplu) depind încă foarte mult de intervenția europeană. În plus, datele de piață indică faptul că sectorul audiovizual european continuă să sufere din cauza carențelor sale tradiționale: fragmentarea pieței și circulația redusă a producțiilor europene în afara țării lor de origine.

Este, deci, necesar ca acțiunea să continue, adaptându-se la evoluția exigențelor pieței. Acesta este obiectivul noului program MEDIA 2007 lansat la data de 1 ianuarie 2007.[pic][pic][pic]

[1] Decizia nr. 845/2004/CE și Decizia nr. 846/2004/CE ale Parlamentului European și ale Consiliului din 29 aprilie 2004 (JO L 195, 2.6.2004).

[2] Decizia nr. 1718/2006/CE a Parlamentului European și a Consiliului din 15 noiembrie 2006 privind punerea în aplicare a unui program de sprijin pentru sectorul audiovizual european (MEDIA 2007) (JO L 327, 24.11.2006).

[3] COM(2003) 725 final

[4] A doua evaluare intermediară a programelor MEDIA Plus și MEDIA-Formare (2003-2005) – Contract nr. 30-CE-0041001/00-07

[5] Evaluare finală a programelor MEDIA Plus și MEDIA-Formare (2001-2006) – Contract nr. 30-CE-0096653/00

[6] Austria, Belgia, Danemarca, Finlanda, Grecia, Irlanda, Liechtenstein, Luxemburg, Norvegia, Țările de Jos, Portugalia și Suedia. S-au adăugat: Bulgaria, Cipru, Estonia, Ungaria, Letonia, Lituania, Malta, Polonia, Republica Cehă, Slovacia și Slovenia.

[7] Germania, Franța, Italia, Spania și Regatul Unit.

[8] Este necesar să se sublinieze faptul că, de atunci, crearea Agenției executive la data de 01.01.2006 a permis gestionarea mai eficientă a proiectelor și în special reducerea termenelor de plată.